ai4bharat/Pralekha huggingface dataset:
മന്ത്രിസഭ
ബയോടെക്നോളജി രംഗത്തുള്ള ഇന്ത്യ-ക്യൂബ, ഇന്ത്യ-കൊറിയ ഉഭയകക്ഷി ധാരണാപത്രങ്ങള് സംബന്ധിച്ചു മന്ത്രിസഭ മുമ്പാകെ വിശദീകരിക്കപ്പെട്ടു
ബയോടെക്നോളജി രംഗത്തുള്ള ഇന്ത്യ-ക്യൂബ, ഇന്ത്യ-കൊറിയ ഉഭയകക്ഷി ധാരണാപത്രങ്ങള് സംബന്ധിച്ചു പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില് ചേര്ന്ന കേന്ദ്ര മന്ത്രിസഭാ യോഗം മുമ്പാകെ വിശദീകരിക്കപ്പെട്ടു. ധാരണാപത്രങ്ങള് ഒപ്പുവെക്കപ്പെട്ടതു യഥാക്രമം 2018 ജൂണ് 22നു ക്യൂബയിലെ ഹവാനയില് വെച്ചും 2018 ജൂലൈ ഒന്പതിനു ന്യൂഡെല്ഹിയില് വെച്ചുമാണ്. ശാസ്ത്ര, സാങ്കേതിക രംഗത്ത് സഹകരിക്കാമെന്നു പരസ്പര ധാരണയിലെത്തിയതും വൈദഗ്ധ്യമുള്ളതുമായ മേഖലകളില് സഹകരിക്കാന് ഉതകുന്നതാണു ധാരണാപത്രങ്ങള്.
പ്രധാന നേട്ടം: ധാരണാപത്രങ്ങള് ഇന്ത്യയും ക്യൂബയുമായും ഇന്ത്യയും കൊറിയുമായും ഉള്ള ഉഭയകക്ഷി ബന്ധം മെച്ചപ്പെടുന്നതിനും ശാസ്ത്ര, സാങ്കേതിക രംഗത്തെ നവീനാശയങ്ങള് സംബന്ധിച്ചു സഹകരിക്കുക വഴി ബയോടെക്നോളജി വിദ്യാഭ്യാസം, പരിശീലനം, ഗവേഷണം എന്നീ മേഖലകളില് സഹകരിക്കാന് കൃത്യമായ പദ്ധതി തയ്യാറാക്കുന്നതിനും സഹായകമാകും.
പശ്ചാത്തലം:
ഇന്ഡോ-ക്യൂബ സഹകരണം
ബഹുമാനപ്പെട്ട രാഷ്ട്രപതി നടത്തിയ ക്യൂബയിലെ ഹവാന സന്ദര്ശനത്തിനിടെ 2018 ജൂണ് 22നാണു ബയോടെക്നോളജി രംഗത്തു കൂടുതല് സഹകരിക്കുന്നതിനായുള്ള ഉഭയകക്ഷി ധാരണാപത്രം ഒപ്പുവെക്കപ്പെട്ടത്. കേന്ദ്ര ശാസ്ത്ര, സാങ്കേതിക വകുപ്പും ക്യൂബന് ശാസ്ത്ര, സാങ്കേതിക, പരിസ്ഥിതി മന്ത്രാലയവുമാണ് ഒപ്പുവെച്ചത്.
ഇന്ത്യ-കൊറിയ സഹകരണം
ബയോ ടെക്നോളജി, ബയോ ഇക്കോണമി എന്നീ മേഖലകള് ഉള്പ്പെടുന്ന ധാരണാപത്രമാണ് ഇന്ത്യയും കൊറിയയും ഒപ്പുവെച്ചത്. ഇരു രാജ്യങ്ങളും തമ്മില് ശാസ്ത്ര സാങ്കേതിക രംഗത്തും ബയോടെക്നോളജി രംഗത്തും വ്യാവസായിക ഗവേഷണവും വികസനവും സംബന്ധിച്ചും ഉഭയകക്ഷി നിക്ഷേപ ഒഴുക്കു സംബന്ധിച്ചും ഉള്ളതാണു ധാരണാപത്രം.
ND /AKA MRD - 961
പ്രത്യേക സേവനങ്ങളും ഫീച്ചറുകളും
2023 ജൂൺ 12 വരെ കേരളത്തിലും ലക്ഷദ്വീപിലുമായി നടക്കുന്ന സാഗർ പരിക്രമ പരിപാടിയുടെ ഭാഗമായി കേന്ദ്ര മന്ത്രിമാരായ ശ്രീ പർഷോത്തം രൂപാല, ഡോ. എൽ മുരുകൻ എന്നിവർ നാളെ കോഴിക്കോടും മാഹിയിലും വിവിധ പരിപാടികളിൽ സംബന്ധിക്കും
(കൊച്ചി: ജൂൺ 08, 2023
"സാഗർ പരിക്രമ" എന്ന അതുല്യമായ കേന്ദ്ര സംരംഭത്തിന്റെ ഏഴാം ഘട്ടത്തിന്റെ ഭാഗമായി കേന്ദ്ര ഫിഷറീസ്, മൃഗസംരക്ഷണ, ക്ഷീരവികസന വകുപ്പ് മന്ത്രി ശ്രീ പർഷോത്തം രൂപാല, സഹ മന്ത്രി ഡോ. എൽ മുരുകൻ എന്നിവർ രാജ്യത്തുടനീളമുള്ള തീരപ്രദേശങ്ങൾ മുൻകൂട്ടി നിശ്ചയിച്ച കടൽമാർഗത്തിലൂടെ സന്ദർശിക്കുന്നത് പുരോഗമിക്കുന്നു. ജൂൺ 7 ന് മംഗലാപുരത്തു നിന്നാരംഭിച്ച സാഗർ പരിക്രമയുടെ ഏഴാം ഘട്ട പരിപാടിയിൽ മംഗലാപുരം, കാസർകോട്, മടക്കര, പള്ളിക്കര, ചാലിയം, കാഞ്ഞങ്ങാട്, കോഴിക്കോട്, മാഹി, ബേപ്പൂർ, തൃശൂർ, എറണാകുളം, കവരത്തി, ബംഗാരം ദ്വീപ്, അഗത്തി തുടങ്ങി കേരളത്തിലേയും ലക്ഷദ്വീപിലെയും വിവിധ സ്ഥലങ്ങൾ ഉൾപ്പെടുന്നു.
മത്സ്യത്തൊഴിലാളികളെയും മത്സ്യ കർഷകരെയും വിവിധ ഗവണ്മെന്റ് പദ്ധതികളുടെ ഗുണഭോക്താക്കളെയും കാണാനും സംവദിക്കാനും അവരുടെ പ്രശ്നങ്ങളെ അറിയാനും രാജ്യത്തെ മത്സ്യബന്ധന മേഖലയുടെ വളർച്ചയെ ത്വരിതപ്പെടുത്താനുമുള്ള അവരുടെ നിർദേശങ്ങൾ മനസിലാക്കാനും പരിപാടി ലക്ഷ്യമിടുന്നു.
ഇതിന്റെ ഭാഗമായി ഇരുവരും അടങ്ങുന്ന സംഘം നാളെ കോഴിക്കോടും മാഹിയിലും വിവിധ പരിപാടികളിൽ പങ്കെടുക്കും. രാവിലെ മാഹി സന്ദർശിക്കുന്ന സംഘം മത്സ്യത്തൊഴിലാളികളുമായി സംവദിക്കും. തുടർന്ന് കോഴിക്കോട് എത്തുന്ന കേന്ദ്രമന്ത്രിമാർ, ബേപ്പൂർ മത്സ്യബന്ധന തുറമുഖവും ചാലിയവും സന്ദർശിക്കും. തുടർന്ന് ഉച്ചതിരിഞ്ഞ് കോഴിക്കോട് ഗവ. ഗസ്റ്റ് ഹൗസിൽ മാധ്യമപ്രവർത്തകരുമായി സംവദിക്കും. പിന്നീട് കോഴിക്കോട് ബീച്ചിലെ 'സമുദ്ര ഓഡിറ്റോറിയത്തിൽ' മത്സ്യത്തൊഴിലാളികളുമായി ആശയവിനിമയം നടത്തുകയും അവർക്കുള്ള വിവിധ സഹായങ്ങൾ, സർട്ടിഫിക്കറ്റുകൾ എന്നിവ വിതരണം ചെയ്യുന്ന സാംസകാരിക പരിപാടിയിൽ പങ്കെടുക്കുകയും ചെയ്യും.
"സാഗർ പരിക്രമ" യുടെ ഭാഗമായി ജൂൺ 08 ന് സംഘം കാസർഗോഡ് മത്സ്യത്തൊഴിലാളികളുമായുള്ള ആശയവിനിമയം ഉൾപ്പടെ വിവിധ പരിപാടികളിൽ പങ്കെടുത്തു.
2022 മാർച്ച് 5 ന് ഗുജറാത്തിലെ മാണ്ഡവിയിൽ നിന്ന് "സാഗർ പരിക്രമ" യുടെ ആദ്യ ഘട്ട യാത്ര ആരംഭിച്ചു.
ഇതുവരെ സാഗർ പരിക്രമ ആറ് ഘട്ടങ്ങളിലായി ഗുജറാത്ത്, ദാമൻ & ദിയു, മഹാരാഷ്ട്ര, കർണാടക, ആൻഡമാൻ & നിക്കോബാർ എന്നീ തീരപ്രദേശങ്ങളിലെ സന്ദർശനം പൂർത്തിയാക്കി.
കേരളത്തിൽ നിന്നുള്ള മുതിർന്ന ഉദ്യോഗസ്ഥർ, ലക്ഷദ്വീപ് ഭരണകൂട അധികൃതർ, കേന്ദ്ര ഫിഷറീസ് വകുപ്പ്, നാഷണൽ ഫിഷറീസ് ഡെവലപ്മെന്റ് ബോർഡ്, ഇന്ത്യൻ കോസ്റ്റ് ഗാർഡ്, ഫിഷറീസ് സർവേ ഓഫ് ഇന്ത്യ എന്നിവിടങ്ങളിലെ ഉന്നത ഉദ്യോഗസ്ഥർ, മത്സ്യ തൊഴിലാളി പ്രതിനിധികൾ എന്നിവരും 2023 ജൂൺ 7 മുതൽ 12 വരെ കേരളത്തിലും ലക്ഷദ്വീപിലും നടക്കുന്ന സാഗർ പരിക്രമ പരിപാടിയിൽ പങ്കെടുക്കുന്നുണ്ട്.
ആരോഗ്യ, കുടുംബക്ഷേമ മന്ത്രാലയം
കോവിഡ്-19 സംബന്ധിച്ച പുതിയ വിവരങ്ങള്
(ന്യൂഡല്ഹി, 26 മെയ് 2020
ലോക്ക്ഡൗണ് നിയന്ത്രണങ്ങളില് ഇളവു നല്കുകയും സംസ്ഥാനങ്ങളില് യാത്രാ ഇളവുകള് വരികയും ചെയ്തതോടെ ഇതര സംസ്ഥാനങ്ങളില് തൊഴില് തേടി പോയവരുടെ മടക്കം വര്ധിച്ചിരുന്നു. ഇതെത്തുടര്ന്ന് വിവിധ സംസ്ഥാനങ്ങളിലെ കോവിഡ് 19 ബാധിതരുടെ എണ്ണത്തിലും വര്ധനയുണ്ടായി. ഈ പശ്ചാത്തലത്തില് കേന്ദ്ര ആരോഗ്യ സെക്രട്ടറി പ്രീതി സുദനും ആരോഗ്യ കുടുംബ ക്ഷേമ മന്ത്രാലയത്തിലെ പ്രത്യേക ഓഫീസര്  ശ്രീ. രാജേഷ് ഭൂഷനും വിവിധ സംസ്ഥാനങ്ങളിലെ ചീഫ് സെക്രട്ടറിമാര്, ആരോഗ്യ സെക്രട്ടറിമാര്, എന് എച്ച് എം ഡയറക്ടര്മാര് എന്നിവരുമായി വീഡിയോ കോണ്ഫറന്സ് വഴി ചര്ച്ച നടത്തി. ഉത്തര് പ്രദേശ്, ബിഹാര്, ഝാര്ഖണ്ഡ്, ഛത്തീസ്ഗഢ്, മദ്ധ്യപ്രദേശ് സംസ്ഥാനങ്ങളിലെ ഉദ്യോഗസ്ഥരുമായാണ് ചര്ച്ച നടത്തിയത്.
രോഗികളുടെ എണ്ണത്തിലുള്ള വര്ധനയും മരണനിരക്കും പരിഗണിച്ച് പ്രത്യേക പദ്ധതികള് ആസൂത്രണം ചെയ്യാന് സംസ്ഥാനങ്ങള്ക്ക് നിര്ദേശം നല്കിയിട്ടുണ്ട്. ക്വാറന്റൈന് കേന്ദ്രങ്ങള്, കോവിഡ് ചികിത്സയ്ക്കായുള്ള സജ്ജീകരണങ്ങള് എന്നിവയ്ക്ക് അടുത്ത രണ്ടുമാസത്തേയ്ക്കുള്ള ആവശ്യങ്ങള് പരിഗണിച്ചുള്ള സംവിധാനങ്ങള് ഒരുക്കണമെന്നും കേന്ദ്രം നിര്ദേശിച്ചു.
കോവിഡിനു പുറമെയുള്ള അവശ്യ ആരോഗ്യ സേവനങ്ങളിലും സംസ്ഥാനങ്ങള് ശ്രദ്ധ കേന്ദ്രീകരിക്കണമെന്നും കേന്ദ്രം ഓര്മ്മപ്പെടുത്തി. സഞ്ചരിക്കുന്ന ചികിത്സാ യൂണിറ്റുകളും, സബ് ഹെല്ത്ത് സെന്ററുകളും സജ്ജമാക്കണം. ആയുഷ്മാന് ഭാരതുമായി ബന്ധപ്പെടുത്തി ചികിത്സാ സംവിധാനങ്ങള് വേഗത്തിലാക്കാം. ടെലി മെഡിസിന് സേവനങ്ങളും ആരംഭിക്കാനാകും. ആരോഗ്യപ്രവര്ത്തകരെ അധികം വിന്യസിച്ച് സബ് ഹെല്ത്ത് സെന്ററുകളുടെ പ്രവര്ത്തനം നടത്തണമെന്നും കേന്ദ്രം നിര്ദേശിച്ചു.
തൊഴിലാളികളുടെ മടക്കവുമായി ബന്ധപ്പെട്ട് കൂടുതല് ക്രമീകരണങ്ങള് ഏര്പ്പെടുത്താന് സന്നദ്ധ സംഘടനകള്, സ്വയം സഹായ സംഘങ്ങള്, സ്വകാര്യ ആശുപത്രികള്, വോളന്റിയര്മാര് എന്നിവരുടെ സഹകരണം ഉറപ്പാക്കണം. ആശാ പ്രവര്ത്തകര്ക്കും എ എന് എമ്മുമാര്ക്കും ആനുകൂല്യങ്ങള് നല്കി അവരുടെ സേവനവും ഉറപ്പാക്കാം. ഗര്ഭിണികള്, അഞ്ചു വയസിനു താഴെയുള്ളവര്, മുതിര്ന്ന പൗരന്മാര് എന്നിവര്ക്ക് പ്രത്യേക കരുതല് നല്കണം. അഞ്ചു വയസിനു താഴെയുള്ള കുട്ടികള്ക്ക് പോഷകാഹാരം ലഭ്യമാക്കുന്നുവെന്ന് ഉറപ്പാക്കണമെന്നും സംസ്ഥാനങ്ങള്ക്കു നിര്ദേശം നല്കി.
കോവിഡ് 19 മായി ബന്ധപ്പെട്ട സാങ്കേതിക പ്രശ്നങ്ങള്, മാര്ഗനിര്ദ്ദേശങ്ങള്, ഉപദേശങ്ങള് എന്നിവയുടെ ആധികാരവും പുതിയതുമായ വിവരങ്ങള്ക്ക് ഈ വെബ്സൈറ്റ് നിരന്തരം സന്ദര്ശിക്കുക: https://www.mohfw.gov.in/ @MoHFW_INDIA
കോവിഡ് -19 മായി ബന്ധപ്പെട്ട സാങ്കേതിക അന്വേഷണങ്ങള്ക്ക് technicalquery.covid19[at]gov[dot]in എന്ന ഇ മെയിലില് ബന്ധപ്പെടുക. മറ്റ് അന്വേഷണങ്ങള്ക്ക് ncov2019[at]gov[dot]in അല്ലെങ്കില് @CovidIndiaSeva -ല് ബന്ധപ്പെടുക.
കോവിഡ് -19 സംബന്ധിച്ച ഏത് അന്വേഷണങ്ങള്ക്കും ദയവായി കേന്ദ്ര ആരോഗ്യ കുടുംബ ക്ഷേമ മന്ത്രാലയത്തിന്റെ ഹെല്പ്പ് ലൈന് നമ്പരില് വിളിക്കുക. +91 11 23978046, അല്ലെങ്കില് ടോള് ഫ്രീ നമ്പറായ 1075 ല് ബന്ധപ്പെടുക. കോവിഡ് 19 സംബന്ധിച്ച സംസ്ഥാനങ്ങളിലെയും കേന്ദ്ര ഭരണ പ്രദേശങ്ങളിലെയും ഹെല്പ് ലൈന് നമ്പരുകള് ഈ ലിങ്കില് ലഭ്യമാണ്:
https://www.mohfw.gov.in/pdf/coronvavirushelplinenumber.pdf.
റോഡ് ഗതാഗത, ഹൈവേ മന്ത്രാലയം
പാസഞ്ചർ കാറുകളിൽ  കുറഞ്ഞത് 6 എയർബാഗുകൾ നിർബന്ധമാക്കുന്ന നിർദ്ദേശം 2023 ഒക്ടോബർ 1 മുതൽ പ്രാബല്യത്തിൽ വരുമെന്ന് ശ്രീ നിതിൻ ഗഡ്കരി
(ന്യൂ ഡൽഹി: സെപ്റ്റംബർ 29, 2022
വാഹന വ്യവസായം അഭിമുഖീകരിക്കുന്ന ആഗോള വിതരണ ശൃംഖലയുടെ പരിമിതികളും സ്ഥൂല സാമ്പത്തിക സഹചാര്യങ്ങളിൽ അത് ഉണ്ടാക്കിയ ആഘാതവും കണക്കിലെടുത്താണ് പാസഞ്ചർ കാറുകളിൽ  കുറഞ്ഞത് 6 എയർബാഗുകൾ നിർബന്ധമാക്കുന്ന നിർദ്ദേശം 2023 ഒക്ടോബർ 01-മുതൽ മാത്രം നടപ്പിലാക്കാൻ തീരുമാനിച്ചതെന്ന് കേന്ദ്ര ഉപരിതല ഗതാഗത, ഹൈവേ മന്ത്രി ശ്രീ നിതിൻ ഗഡ്കരി ട്വീറ്റുകളുടെ പരമ്പരയിൽ പറഞ്ഞു.
പാര്ശ്വ ആഘാതത്തിൽ നിന്ന് മോട്ടോർ വാഹന യാത്രികരുടെ സുരക്ഷ വർധിപ്പിക്കുന്നതിന്, 1989 ലെ കേന്ദ്ര മോട്ടോർ വാഹന ചട്ടങ്ങൾ  ഭേദഗതി ചെയ്തുകൊണ്ട് സുരക്ഷാ സവിശേഷതകൾ വർദ്ധിപ്പിക്കാൻ നേരത്തെ തീരുമാനിച്ചിരുന്നു. 2022 ഒക്ടോബർ 1-ന് ശേഷം നിർമ്മിക്കുന്ന M1 വിഭാഗത്തിലുള്ള വാഹനങ്ങളിൽ മുൻ നിരയിലെ ഔട്ട്ബോർഡ് സീറ്റിംഗ് പൊസിഷനുകളിൽ ഇരിക്കുന്നവർക്ക് ഒന്ന് വീതം ടു സൈഡ് /സൈഡ് ടോർസോ എയർ ബാഗുകൾ, ഔട്ട്ബോർഡ് സീറ്റിംഗ് പൊസിഷനുകളിൽ ഇരിക്കുന്ന വ്യക്തികൾക്ക് ഒന്ന് വീതം ടു സൈഡ് കർട്ടൻ/ട്യൂബ് എയർ ബാഗുകൾ എന്നിവ ഘടിപ്പിച്ചിരിക്കണം എന്ന് നിർദ്ദേശിക്കുന്ന കരട് വിജ്ഞാപനം 2022 ജനുവരി 14-ന് പുറപ്പെടുവിച്ചിരുന്നു.
ആയുഷ്
കോവിഡ് -19 ചികിത്സാ പ്രോട്ടോക്കോളിൻമേലുള്ള NICE ന്റെ അടിസ്ഥാനരഹിതമായ അവകാശവാദം ആയുഷ് മന്ത്രാലയം ശക്തമായി നിഷേധിച്ചു
ന്യൂഡൽഹി , ജൂലൈ 29,2021
പ്രകൃതിചികിത്സയുമായി ബന്ധപ്പെട്ട ഒരു നെറ്റ്വർക്ക് ആയ NICE  തെറ്റിദ്ധാരണാജനകമായ ചില അവകാശവാദങ്ങൾ ഉന്നയിച്ചിട്ടുണ്ട്. മാധ്യമധർമ്മനുസരിച്ചുള്ള പരിശോധന കൂടാതെയാണ് ചില മാധ്യമ പ്ലാറ്റ്ഫോമുകൾ ഇക്കാര്യം പ്രസിദ്ധീകരിച്ചത്. ആയുഷ് മന്ത്രാലയത്തിന്റെ അംഗീകാരത്തോടെ ഒരു കോവിഡ്-19 ചികിത്സ പ്രോട്ടോക്കോൾ വികസിപ്പിക്കുന്നതായാണ് പ്രധാന അവകാശവാദം. NICE ന്റെ അവകാശവാദങ്ങളെ ആയുഷ് മന്ത്രാലയം ശക്തമായി നിഷേധിക്കുകയും അനുബന്ധ വാർത്തകൾ പ്രസിദ്ധീകരിക്കുന്നത് തീർത്തും തെറ്റിദ്ധാരണാജനകവും അടിസ്ഥാനരഹിതവുമാണെന്ന് വ്യക്തമാക്കുകയും ചെയ്തു.
മേൽപ്പറഞ്ഞ ഏജൻസിയായ NICE ഇത്തരത്തിലൊരു പ്രോട്ടോക്കോൾ ആയുഷ് മന്ത്രാലയത്തിന് സമർപ്പിച്ചിട്ടില്ലെന്ന് ആയുഷ് മന്ത്രാലയം വ്യക്തമാക്കുന്നു. കോവിഡ്-19 ചികിത്സ / മാനേജ്മെന്റ് എന്നിവയുമായി ബന്ധപ്പെട്ട എന്തെങ്കിലും നിർദ്ദേശം ആയുഷ് മന്ത്രാലയത്തിന് NICE സമർപ്പിക്കുകയാണെങ്കിൽ, ഇന്റർ ഡിസിപ്ലിനറി ടെക്നിക്കൽ റിവ്യൂ കമ്മിറ്റി അത് വിശദമായി പരിശോധിക്കും. ഈ കമ്മിറ്റിയുടെ അംഗീകാരമില്ലാതെ, ഒരു പ്രോട്ടോക്കോൾ വികസിപ്പിച്ചതായി ആയുഷിനു കീഴിൽവരുന്ന ബന്ധപ്പെട്ട ഒരു ഏജൻസിക്കും അവകാശപ്പെടാൻ കഴിയില്ല.
കോവിഡ്-19 ചികിത്സയ്ക്കായി ആയുഷ് മന്ത്രാലയം അംഗീകരിച്ച പ്രകൃതിചികിത്സ അടിസ്ഥാനമാക്കിയുള്ള പ്രോട്ടോക്കോൾ വികസിപ്പിച്ചതായി അവകാശപ്പെടുന്നതിലൂടെ NICE അധാർമ്മികവും നിയമവിരുദ്ധവും അടിസ്ഥാനരഹിതവുമായ പ്രവൃത്തിയാണ് ചെയ്തിരിക്കുന്നത്. വ്യക്തമായ അനുമതിയില്ലാതെ മന്ത്രാലയത്തിന്റെ പേര് ഉപയോഗിക്കുന്നതും അതുപോലെ തന്നെ നിയമവിരുദ്ധമാണ്.
ആഭ്യന്തര മന്ത്രാലയത്തിന്റെ 2020 മാർച്ച് 24 ആം തീയതിയിലെ ഓർഡർ നമ്പർ 40-3 / 2020-ഡിഎം- II , NDMA യുടെ 2020 മാർച്ച് 24 തീയതിയിലെ ഓർഡർ നമ്പർ 1-29 / 2020-pp  എന്നിവ പ്രകാരം NICE ന്റെ തെറ്റായ അവകാശവാദങ്ങൾ ശിക്ഷാർഹമാണ്.
IE/SKY
(Visitor Counter : 142
പ്രധാനമന്ത്രിയുടെ ഓഫീസ്
'ശ്രീ രാമ ജന്മഭൂമി തീര്ഥക്ഷേത്ര' ട്രസ്റ്റ് സ്ഥാപിക്കുമെന്നു പ്രധാനമന്ത്രി പ്രഖ്യാപിച്ചു
അയോധ്യയില് പ്രൗഢമായ രാമക്ഷേത്രം നിര്മിക്കാനുള്ള എല്ലാ തീരുമാനങ്ങളും സ്വതന്ത്രമായ ട്രസ്റ്റ് കൈക്കൊള്ളുമെന്നു പ്രധാനമന്ത്രി
(ഇന്ത്യന് ജനതയുടെ വൈശിഷ്ട്യത്തെ പ്രധാനമന്ത്രി പ്രകീര്ത്തിച്ചു
ഇന്ത്യയില് കഴിയുന്ന എല്ലാ സമുദായക്കാരും ഒരു വലിയ കുടുംബത്തിന്റെ ഭാഗമെന്നു പ്രധാനമന്ത്രി
അയോധ്യയില് രാമക്ഷേത്ര നിര്മാണത്തിനു മേല്നോട്ടം വഹിക്കാനായി സുപ്രീം കോടതി ഉത്തരവിട്ടതു പ്രകാരം ട്രസ്റ്റ് രൂപീകരിക്കുമെന്നു പ്രധാനമന്ത്രി ശ്രീ. നരേന്ദ്ര മോദി പാര്ലമെന്റില് പ്രഖ്യാപിച്ചു.
'സുപ്രീം കോടതി ഉത്തരവിന്റെ അടിസ്ഥാനത്തില് 'ശ്രീരാമ ജന്മഭൂമി തീര്ഥക്ഷേത്ര' ട്രസ്റ്റ് രൂപീകരിക്കുന്നതിനുള്ള നിര്ദേശത്തിന് എന്റെ ഗവണ്മെന്റ് അംഗീകാരം നല്കി. അയോധ്യയില് പ്രൗഢമായ രാമക്ഷേത്രം നിര്മിക്കാനുള്ള എല്ലാ തീരുമാനങ്ങളും സ്വതന്ത്രമായ ട്രസ്റ്റ് കൈക്കൊള്ളും', പ്രധാനമന്ത്രി പറഞ്ഞു.
തീരുമാനം അയോധ്യ സംബന്ധിച്ച സുപ്രീം കോടതിയുടെ ചരിത്രപരമായ വിധിയെ തുടര്ന്ന്
സുപ്രീം കോടതിയുടെ നിര്ദേശപ്രകാരം സുന്നി വഖഫ് ബോര്ഡിന് അഞ്ചേക്കര് ഭൂമി അനുവദിക്കാന് യു.പി. ഗവണ്മെന്റിനോട് ഗവണ്മെന്റ് അഭ്യര്ഥിച്ചു എന്നും സംസ്ഥാന ഗവണ്മെന്റ് അത് അംഗീകരിച്ചു എന്നും പ്രധാനമന്ത്രി പറഞ്ഞു.
ഭഗവാന് രാമനും അയോധ്യയ്ക്കും ഇന്ത്യന് ധര്മചിന്തയിലും ചേതനയിലും ആദര്ശത്തിലും സംസ്കാരത്തിലും കല്പിച്ചിട്ടുള്ള ചരിത്രപരവും ആത്മീയവുമായ പ്രാധാന്യം നമുക്കറിയാമെന്ന് അദ്ദേഹം ഓര്മിപ്പിച്ചു.
'മഹത്തായ രാമക്ഷേത്രത്തിന്റെ നിര്മാണവും രാം ലല്ലയില് ദര്ശനത്തിനെത്തുന്ന ഭക്തരുടെ ആവശ്യവും കണക്കിലെടുത്ത്, ഭാവി മുന്നില്ക്കണ്ട് മറ്റൊരു പ്രധാന തീരുമാനം ഗവണ്മെന്റ് കൈക്കൊണ്ടിട്ടുണ്ട്. ഏറ്റെടുത്ത 67.703 ഏക്കറോളം വരുന്ന ഭൂമിയൊന്നാകെ ശ്രീ രാമ ജന്മഭൂമി തീര്ഥ ക്ഷേത്ര ട്രസ്റ്റി'നു കൈമാറും.', പ്രധാനമന്ത്രി കൂട്ടിച്ചേര്ത്തു.
ഇന്ത്യന് ജനതയുടെ വൈശിഷ്ട്യത്തെ പ്രധാനമന്ത്രി പ്രകീര്ത്തിച്ചു
അയോധ്യ വിഷയത്തില് ബഹുമാനപ്പെട്ട സുപ്രീം കോടതിയുടെ വിധി വന്ന പശ്ചാത്തലത്തില് രാജ്യത്തു സമാധാനവും സാഹോദര്യവും നിലനിര്ത്തുന്നതില് രാജ്യം പുലര്ത്തിയ പക്വതയെ പ്രധാനമന്ത്രി അഭിനന്ദിച്ചു.
ഒരു പ്രത്യേക ട്വീറ്റിലൂടെ അദ്ദേഹം ഇത് ആവര്ത്തിച്ചു. 'ജനാധിപത്യ പ്രക്രിയയിലും നടപടിക്രമങ്ങളിലും ഇന്ത്യയിലെ ജനങ്ങള് ശ്രദ്ധേയമായ വിശ്വാസമാണു പ്രകടിപ്പിച്ചത്. ഇന്ത്യയിലെ 130 കോടി ജനങ്ങളെ ഞാന് അഭിവാദ്യം ചെയ്യുന്നു.'
ഇന്ത്യയില് ജീവിക്കുന്ന എല്ലാ സമുദായക്കാരും ഒരു വലിയ കുടുംബത്തിന്റെ ഭാഗം
നാം ഒരു കുടുംബത്തിന്റെ ഭാഗമാണെന്നു പ്രധാനമന്ത്രി പ്രസ്താവിച്ചു. ഇതാണ് ഇന്ത്യയുടെ ധര്മം. എല്ലാ ഇന്ത്യക്കാരനും സന്തോഷവാനും ആരോഗ്യവാനും ആയിരിക്കണമെന്നു നാം ആഗ്രഹിക്കുന്നു. 'എല്ലാവര്ക്കുമൊപ്പം, എല്ലാവര്ക്കും വികസനം, എല്ലാവരുടെയും വിശ്വാസം' എന്നതിനാല് നയിക്കപ്പെടുന്ന നാം ഓരോ ഇന്ത്യക്കാരന്റെയും ക്ഷേമത്തിനായാണു പ്രവര്ത്തിക്കുന്നത്.'
'നമുക്കൊരുമിച്ചു പ്രൗഢമായ രാമക്ഷേത്ര നിര്മാണത്തിനായി പ്രവര്ത്തിക്കാം', പ്രധാനമന്ത്രി കൂട്ടിച്ചേര്ത്തു.
MRD
രാജ്യരക്ഷാ മന്ത്രാലയം
നൂതന യുദ്ധോപകരണങ്ങൾ പുതിയ കാലത്തിന്റെ യാഥാർത്ഥ്യമെന്ന് ‘Ammo India’ സമ്മേളനത്തിൽ രാജ്യ രക്ഷാ മന്ത്രി ശ്രീ രാജ്നാഥ് സിംഗ്
ന്യൂ ഡൽഹി: ജൂലൈ 27, 2022
ഭാവി വെല്ലുവിളികൾ ഫലപ്രദമായി നേരിടാൻ സായുധ സേനയെ പൂർണ്ണ സജ്ജമാക്കുന്ന ശക്തവും സ്വയംപര്യാപ്തവുമായ അടിത്തറ സൃഷ്ടിക്കുന്നതിന് യുദ്ധോപകരണ മേഖലയിൽ നൂതന മുന്നേറ്റങ്ങൾ സൃഷ്ടിക്കാൻ രാജ്യ രക്ഷാ മന്ത്രി ശ്രീ രാജ്നാഥ് സിംഗ് ആഹ്വാനം ചെയ്തു. 2022 ജൂലൈ 27 ന് ന്യൂ ഡൽഹിയിൽ 'മേക്ക് ഇൻ ഇന്ത്യ അവസരങ്ങളും വെല്ലുവിളികളും' എന്ന വിഷയം ആധാരമാക്കി സംഘടിപ്പിച്ച, സൈനിക യുദ്ധോപകരണങ്ങൾ സംബന്ധിച്ച രണ്ടാം സമ്മേളനത്തിന്റെ  ഉദ്ഘാടന വേളയിൽ സംസാരിക്കുകയായിരുന്നു അദ്ദേഹം. പ്രാദേശികവും ആഗോളവുമായ സുരക്ഷാ വെല്ലുവിളികളും ആവശ്യകതകളും കണക്കിലെടുത്ത് ഇന്ത്യയ്ക്ക് അനിവാര്യമായ നൂതന യുദ്ധോപകരണങ്ങളെ പുതിയ കാലത്തിന്റെ യാഥാർത്ഥ്യമെന്ന് രാജ്യ രക്ഷാ മന്ത്രി വിശേഷിപ്പിച്ചു.
യുദ്ധോപകരണങ്ങളുടെ വികസനം സുരക്ഷയ്ക്ക് മാത്രമല്ല, രാജ്യത്തിന്റെ സാമൂഹിക-സാമ്പത്തിക പുരോഗതിക്കും നിർണായകമാണ്. ഇന്ത്യ ഒരു ലോകശക്തിയാകാനും പ്രതിരോധ ഉത്പാദനത്തിൽ മുൻനിര രാജ്യങ്ങളിലൊന്നായി മാറാനും, യുദ്ധോപകരണങ്ങളുടെ തദ്ദേശീയ രൂപകൽപ്പനയിലും വികസനത്തിലും ഉത്പാദനത്തിലും നാം മുന്നേറണം, രാജ്യ രക്ഷാ മന്ത്രി പറഞ്ഞു.
കൃത്യതയുള്ള ഗൈഡഡ് യുദ്ധോപകരണങ്ങൾ ഭാവി യുദ്ധങ്ങളിൽ ഒരു പ്രധാന പങ്ക് വഹിക്കുമെന്ന് ചൂണ്ടിക്കാട്ടിയ രാജ്യ രക്ഷാ മന്ത്രി അവയുടെ പ്രാധാന്യം ഊന്നിപ്പറയുകയും ചെയ്തു. 'മുന്തോ ധലോ' ബേസിൽ കൃത്യതയുള്ള ഗൈഡഡ് യുദ്ധോപകരണങ്ങൾ ഉപയോഗിച്ചത് 1999-ലെ കാർഗിൽ യുദ്ധത്തിലെ ഇന്ത്യയുടെ വിജയത്തിൽ ഒരു സുപ്രധാന പങ്ക് വഹിച്ചു. 2019ൽ ബാലാക്കോട്ടിലെ ഭീകര ക്യാമ്പുകളിൽ കൃത്യതയുള്ള ഗൈഡഡ് യുദ്ധോപകരണങ്ങൾ മുഖേന നടത്തിയ ആക്രമണമാണ് ഓപ്പറേഷനിലെ നമ്മുടെ വിജയം ഉറപ്പാക്കിയതെന്ന് അദ്ദേഹം പറഞ്ഞു.
ഇന്ത്യൻ നാവികസേനയും പ്രതിരോധ പൊതുമേഖല സ്ഥാപനങ്ങളും സ്വകാര്യമേഖലയും വികസിപ്പിച്ച ഉത്പന്നങ്ങൾ പ്രദർശിപ്പിക്കുന്ന പ്രദർശനവും തദവസരത്തിൽ രാജ്യ രക്ഷാ മന്ത്രി ഉദ്ഘാടനം ചെയ്തു. ‘വിജ്ഞാന രേഖ’ സമ്മേളനത്തിൽ വച്ച് അദ്ദേഹം പ്രകാശനം ചെയ്തു. FICCI, CENJOWS എന്നിവ സംയുക്തമായി സംഘടിപ്പിച്ച ദ്വിദിന സമ്മേളനത്തിൽ പ്രതിരോധ മന്ത്രാലയത്തിലെ മുതിർന്ന സിവിൽ, മിലിട്ടറി ഉദ്യോഗസ്ഥരും വ്യവസായ, അക്കാദമിക്, പുതുസംരംഭക, നൂതന സംരംഭക മേഖലകളിൽ നിന്നുള്ള പ്രതിനിധികളും പങ്കെടുത്തു.
RRTN/SKY
(Visitor Counter : 122
പ്രധാനമന്ത്രിയുടെ ഓഫീസ്
പാരാലിമ്പിക് ഗെയിംസിൽ പുരുഷന്മാരുടെ ഹൈജമ്പ് ടി 47 ൽ വെള്ളി മെഡൽ നേടിയ നിഷാദ് കുമാറിനെ പ്രധാനമന്ത്രി അഭിനന്ദിച്ചു
ടോക്കിയോയിൽ നടക്കുന്ന പാരാലിമ്പിക് ഗെയിംസിൽ പുരുഷന്മാരുടെ ഹൈജമ്പ് ടി 47 ൽ വെള്ളി മെഡൽ നേടിയ നിഷാദ് കുമാറിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു.
ഒരു ട്വീറ്റിൽ പ്രധാനമന്ത്രി പറഞ്ഞു;
"ടോക്കിയോയിൽ നിന്ന് കൂടുതൽ സന്തോഷകരമായ വാർത്തകൾ വരുന്നു! നിഷാദ് കുമാർ പുരുഷന്മാരുടെ ഹൈജമ്പ് ടി 47 ൽ വെള്ളി മെഡൽ നേടിയതിൽ സന്തോഷിക്കുന്നു. മികച്ച കഴിവുകളും സ്ഥിരോത്സാഹവും ഉള്ള ശ്രദ്ധേയനായ ഒരു അത്ലറ്റായ അദ്ദേഹത്തിന് അഭിനന്ദനങ്ങൾ.
(
വാണിജ്യ വ്യവസായ മന്ത്രാലയം
കൊങ്കണ് റെയില്വേയിലെകോലാപൂര്-വൈഭവ്വാഡി പാതയുടെ നിര്മ്മാണം ഉടന് ആരംഭിക്കും
കൊങ്കണ് റെയില്വേയുടെ കോലാപൂര് മുതല് വൈഭവ്വാഡി വരെയുള്ള 30 കിലോമീറ്റര് ദൈര്ഘ്യമുള്ള പാതയുടെ നിര്മ്മാണ പ്രവൃത്തി ഉടന് ആരംഭിക്കും. കേന്ദ്ര വാണിജ്യ, വ്യവസായ, വ്യോമയാന മന്ത്രി ശ്രീ. സുരേഷ് പ്രഭുവിന്റെ അധ്യക്ഷതയില് ന്യൂഡല്ഹിയില് ചേര്ന്ന കൊങ്കണ് റെയില്വേയുടെ അവലോകന യോഗത്തിലാണ് ഇത് സംബന്ധിച്ച തീരുമാനം കൈക്കൊണ്ടത്. കോലാപ്പൂര്- വൈഭവ്വാഡി സെക്ഷന്റെ നിര്മ്മാണം കൊങ്കണ് മേഖലയ്ക്ക് മാത്രമല്ല, മഹാരാഷ്ട്രയുടെ മൊത്തം സമ്പദ് വ്യവസ്ഥയ്ക്ക് ഉണര്വേകുമെന്ന് ശ്രീ.സുരേഷ് പ്രഭു പറഞ്ഞു.
മഹാരാഷ്ട്രയുടെ തീരപ്രദേശങ്ങളെ പടിഞ്ഞാറന് മേഖലയുമായി ബന്ധിപ്പിക്കുന്ന ഈ പാത മേഖലയിലെ തുറമുഖങ്ങളുടെ വികസനത്തിനും ചരക്കു നീക്കത്തിനും സഹായിക്കും. രത്നഗിരി ജില്ലയില് വൈഭവ്വാഡിക്കടുത്ത് നിര്മ്മാണം പുഗോഗമിച്ചുകൊണ്ടിരിക്കുന്ന ലോകത്തെ ഏറ്റവും വലിയ സംയോജിത റിഫൈനറി കം പെട്രോകെമിക്കല്സ് കോംപ്ലക്സില്നിന്ന് പെട്രോളിയം ചരക്കു നീക്കത്തിനും ഈ പാത പ്രയോജനപ്പെടുമെന്ന് ശ്രീ സുരേഷ് പ്രഭു അറിയിച്ചു.
പാതയുടെ നിര്മാണത്തച്ചെലവിന്റെ 50% കേന്ദ്ര ഗവണ്മെന്റും അവശേഷിക്കുന്ന 50% സംസ്ഥാന ഗവണ്മെന്റും വഹിക്കും. റെയില്വേ ബോര്ഡ് ചെയര്മാന്, കൊങ്കണ് റെയില്വേ സി.എം.ഡി, മറ്റു ഉന്നതോദ്യോഗസ്ഥര് എന്നിവര് അവലോകന യോഗത്തില് പങ്കെടുത്തു.
(AM/MRD
രാജ്യരക്ഷാ മന്ത്രാലയം
88-ാമത് വ്യോമസേനാ ദിനത്തിൽ, രാജ്യ രക്ഷാ മന്ത്രി രാജ്നാഥ് സിംഗ് വ്യോമ സേനാംഗങ്ങളെ അഭിവാദ്യം ചെയ്തു
88-ാമത് വ്യോമസേനാ ദിനത്തിൽ രാജ്യ രക്ഷാ മന്ത്രി ശ്രീ രാജ്നാഥ് സിംഗ് വ്യോമ സേനാംഗങ്ങൾക്കും അവരുടെ കുടുംബാംഗങ്ങൾക്കും ആശംസകൾ നേർന്നു. "'എൺപത്തിയെട്ട് വർഷത്തെ അർപ്പണബോധവും ത്യാഗവും മികവും വ്യോമസേനയുടെ പ്രയാണത്തെ അടയാളപ്പെടുത്തുന്നു. ഇന്ന് ഇന്ത്യൻ വ്യോമസേന ഗണനീയമാം വിധം മാരകവും ശക്തവുമാണ്. ”അദ്ദേഹം തന്റെ സന്ദേശത്തിൽ പറഞ്ഞു.
ഇളം നീലക്കുപ്പായമണിഞ്ഞ പുരുഷന്മാരെയും സ്ത്രീകളെയും പറ്റി അഭിമാനിക്കുന്നുവെന്ന് വ്യോമ സേനാംഗങ്ങളെ പരാമർശിച്ചു കൊണ്ട് അദ്ദേഹം പറഞ്ഞു. വെല്ലുവിളികൾ നേരിടാനും എതിരാളികളെ പിന്തിരിപ്പിക്കാനുമുള്ള വ്യോമസേനയുടെ ശേഷിയെ പ്രണമിക്കുന്നുവെന്നും രാജ്യ രക്ഷാ മന്ത്രി കൂട്ടിച്ചേർത്തു.
ആധുനികവത്ക്കരണത്തിലൂടെയും തദ്ദേശീയവത്ക്കരണത്തിലൂടെയും വ്യോമസേനയുടെ പോരാട്ട ശേഷി വർദ്ധിപ്പിക്കുന്നതിന് പ്രതിജ്ഞാബദ്ധമാണെന്നും ശ്രീ രാജ്നാഥ് സിംഗ് ട്വീറ്റ് ചെയ്തു.
ആരോഗ്യ, കുടുംബക്ഷേമ മന്ത്രാലയം
ഇന്ത്യയുടെ കോവിഡ്-19 വാക്സിനേഷനുകളുടെ എണ്ണം 74.38 കോടി പിന്നിട്ടു
ന്യൂഡൽഹി, സെപ്റ്റംബർ 13 ,2021
കഴിഞ്ഞ 24 മണിക്കൂറിൽ 53,38,945 ഡോസ് വാക്സിനുകൾ നൽകിയതോടെ, ഇന്ന് രാവിലെ ഏഴ് മണി വരെയുള്ള താത്കാലിക കണക്ക് പ്രകാരം, രാജ്യത്തിതുവരെ നൽകിയ ആകെ വാക്സിനുകളുടെ എണ്ണം 74.38 കോടി  പിന്നിട്ടു.75,64,949 സെഷനുകളിലൂടെയാണ് ഇത്രയും ഡോസ് വാക്സിൻ നൽകിയത്. രാജ്യത്തൊട്ടാകെ കോവിഡ്-19 പ്രതിരോധ കുത്തിവയ്പ് അതിവേഗത്തിൽ നൽകുന്നതിന് കേന്ദ്രഗവൺമെന്റ് പ്രതിജ്ഞാബദ്ധമാണ്.
കഴിഞ്ഞ 24 മണിക്കൂറിനുള്ളിൽ 37,687 പേർ സുഖം പ്രാപിച്ചതോടെ രാജ്യത്താകെ ഇതുവരെ കോവിഡ് മുക്തരായവരുടെ എണ്ണം 3, 24, 47, 032 ആയി. ദേശീയ രോഗമുക്തി നിരക്ക് 97.54%.
തുടർച്ചയായ 78 -ാം ദിവസവും 50,000-ത്തിൽ താഴെയാണ് പുതിയ പ്രതിദിന രോഗബാധിതരുടെ എണ്ണം.
കഴിഞ്ഞ 24 മണിക്കൂറിൽ ഇന്ത്യയിൽ പുതുതായി രോഗം സ്ഥിരീകരിച്ചത് 27,254 പേർക്കാണ്.
നിലവിൽ രാജ്യത്തു ചികിത്സയിലുള്ളത് 3, 74, 269. പേരാണ്. നിലവിൽ ചികിത്സയിലുള്ളത് രാജ്യത്തെ ആകെ രോഗബാധിതരുടെ 1.13 ശതമാനമാണ്.
രാജ്യത്തെ പരിശോധനാ ശേഷി ഗണ്യമായി വർദ്ധിപ്പിച്ചതോടെ കഴിഞ്ഞ 24 മണിക്കൂറിനുള്ളിൽ 12,08,247 പരിശോധനകൾ നടത്തി. ആകെ 54.30 കോടിയിലേറെ  പരിശോധനകളാണ് ഇന്ത്യ ഇതുവരെ നടത്തിയത്.
പരിശോധനകൾ വർധിപ്പിച്ചപ്പോൾ പ്രതിവാര രോഗസ്ഥിരീകരണ നിരക്ക് നിലവിൽ 2.11 ശതമാനമാണ്. കഴിഞ്ഞ 80 ദിവസമായി ഇത് 3 ശതമാനത്തിൽ താഴെയാണ്.
പ്രതിദിന രോഗസ്ഥിരീകരണ നിരക്ക് 2.26 ശതമാനമാണ്. കഴിഞ്ഞ 14 ദിവസമായി ഇത് 3 ശതമാനത്തിൽ താഴെയും 97 ദിവസമായി 5 ശതമാനത്തിൽ താഴെയുമാണ്
SKY
ആരോഗ്യ, കുടുംബക്ഷേമ മന്ത്രാലയം
കോവിഡ് -19 മായി ബന്ധപ്പെട്ട മന്ത്രിമാരുടെ 29-ാമത് യോഗത്തിൽ ഡോ. ഹർഷ് വർധൻ അധ്യക്ഷത വഹിച്ചു.
(ന്യൂഡൽഹി , ജൂൺ 28,2021
കോവിഡ് -19 മായി ബന്ധപ്പെട്ട് മന്ത്രിമാരുടെ 29-ാമത് ഉന്നതതല യോഗത്തിൽ കേന്ദ്ര ആരോഗ്യ-കുടുംബക്ഷേമ മന്ത്രി ഡോ. ഹർഷവർദ്ധൻ വീഡിയോ കോൺഫറൻസിലൂടെ അധ്യക്ഷതവഹിച്ചു. സിവിൽ വ്യോമയാന മന്ത്രി ശ്രീ ഹർദീപ് എസ്. പുരി, ആഭ്യന്തര മന്ത്രാലയ സഹമന്ത്രി ശ്രീ നിത്യാനന്ദ് റായ്, ആരോഗ്യ- കുടുംബക്ഷേമ സഹമന്ത്രി ശ്രീ അശ്വിനി കുമാർ ചൗബെ എന്നിവരും യോഗത്തിൽ പങ്കെടുത്തു. നിതി ആയോഗ് അംഗം  ഡോ. വിനോദ് കെ പോൾ യോഗത്തിൽ വെർച്ച്വൽ ആയി പങ്കെടുത്തു.
കോവിഡ് വാക്സിനേഷൻ യജ്ഞത്തെ കുറിച്ച് സംസാരിച്ച ശ്രീ ഹർഷവർദ്ധൻ, ആകെ നൽകിയ കോവിഡ് വാക്സിൻ ഡോസ്സുകളുടെ എണ്ണത്തിൽ, അമേരിക്കയെ പിന്തള്ളി ഇന്ത്യ ഒന്നാമതെത്തി നിർണായക നേട്ടം കൈവരിച്ചതായി പറഞ്ഞു.2020 ഡിസംബർ 14 മുതൽ യുഎസ്എ കോവിഡിനെതിരെ വാക്സിനേഷൻ ആരംഭിച്ചു, അതേസമയം 2021 ജനുവരി 16 ന് ഇന്ത്യയിൽ വാക്സിനേഷൻ യജ്ഞം ആരംഭിച്ചു. കോവിഡ് വാക്സിനേഷന്റെ പുതിയ നയപ്രകാരം കേന്ദ്രസർക്കാർ, രാജ്യത്തെ ഉത്പാദകരിൽ നിന്നും 75% വാക്സിനുകൾ വാങ്ങുകയും സൗജന്യമായി സംസ്ഥാനങ്ങൾക്കും കേന്ദ്രഭരണ പ്രദേശങ്ങൾക്കും വിതരണം ചെയ്യുകയും ചെയ്യുന്നു. ഇന്ന് രാവിലെ 8 മണി വരെ വിവിധ വിഭാഗങ്ങളിലായി 32,36,63,297 വാക്സിൻ ഡോസുകൾ നൽകി.
കോവിഡ് -19 ന്റെ ഈ ഘട്ടത്തിൽ സംഭവിച്ച മ്യൂക്കോർ മൈക്കോസിസ് അണുബാധയെ ക്കുറിച്ചും അദ്ദേഹം മന്ത്രിതല സംഘത്തെ അറിയിച്ചു: ആകെ 40,845 കേസുകൾ റിപ്പോർട്ട് ചെയ്യപ്പെട്ടിട്ടുണ്ട്, ഇതിൽ 31,344 കേസുകൾ റൈനോ സെറിബ്രൽ വിഭാഗത്തിൽപ്പെട്ടതാണ്. അണുബാധകളിൽ നിന്നുള്ള മരണം 3,129 ആണ്.
മൊത്തം രോഗികളിൽ 34,940 രോഗികൾക്ക് കോവിഡ്  ബാധിച്ചിരുന്നു. 26,187  പേർ പ്രമേഹ രോഗികളാണ്. 21,523  പേർ സ്റ്റിറോയിഡുകൾ ഉപയോഗിച്ചിരുന്നു.13,083 രോഗികൾ 18-45 വയസ്സിനിടയിലായിരുന്നു .17,464 പേർ 45-60  പ്രായമുള്ളവരും 10,082  രോഗികൾ 60 വയസ്സിന് മുകളിലുള്ളവരുമാണ്.
രാജ്യത്തെ 80 ജില്ലകളിൽ ഇപ്പോഴും ഉയർന്ന പോസിറ്റീവിറ്റി ഉള്ളതിനാൽ കോവിഡ് -19 ന്റെ രണ്ടാം തരംഗം ഇപ്പോഴും ശമിച്ചിട്ടില്ലെന്ന് ഹെൽത്ത് റിസർച്ച് സെക്രട്ടറി & ഡിജി  ഡോ. ബൽറാം ഭാർഗവ മുന്നറിയിപ്പ് നൽകി. ഈ ഘട്ടത്തിൽ ഏതെങ്കിലും അലംഭാവം പാടില്ലെന്ന് അദ്ദേഹം ഉപദേശിച്ചു. കോവിഡ് -19 ന്റെ ആൽഫ, ബീറ്റ, ഗാമാ, ഡെൽറ്റ ഇനങ്ങൾക്കെതിരെ വാക്സിനുകൾ ഫലപ്രദമാണെന്ന് കണ്ടെത്തിയതായും അദ്ദേഹം വിശദീകരിച്ചു.
സംസ്ഥാനങ്ങളിലെയും കേന്ദ്രഭരണ പ്രദേശങ്ങളിലെയും കോവിഡ് സ്ഥിതിഗതികളെ കുറിച്ച് വിശദമായ റിപ്പോർട്ട് എൻസിഡിസി ഡയറക്ടർ ഡോക്ടർ സുജീത് കെ സിംഗ് അവതരിപ്പിച്ചു. പ്രധാനമായും മഹാരാഷ്ട്ര, കേരളം, തമിഴ്നാട്, പശ്ചിമ ബംഗാൾ, ഒഡീഷ എന്നിവിടങ്ങളിൽ കോവിഡ് കേസുകൾ കേന്ദ്രീകരിച്ച് തുടരുന്നതായി അദ്ദേഹം പറഞ്ഞു. കോവിഡ് ദേശീയ വ്യാപന നിരക്കിനെക്കാൾ, ഈ സംസ്ഥാനങ്ങളിൽ വ്യാപന നിരക്ക് കൂടുതലാണ്.19 സംസ്ഥാനങ്ങൾ ഒറ്റ അക്കത്തിൽ  മരണസംഖ്യ റിപ്പോർട്ട് ചെയ്യുമ്പോൾ, കേരളം, കർണാടക, മഹാരാഷ്ട്ര, തമിഴ്നാട് എന്നീ നാല് സംസ്ഥാനങ്ങളിൽ പ്രതിദിനം നൂറിലധികം മരണങ്ങൾ റിപ്പോർട്ട് ചെയ്യുന്നു.
പ്രത്യേക സേവനങ്ങളും ഫീച്ചറുകളും
എറണാകുളം തപാൽ ഡിവിഷന്റെ ഡിവിഷണല് തല ‘തപാല് അദാലത്ത്’
കൊച്ചി: സെപ്റ്റംബർ 5, 2023
എറണാകുളം തപാൽ ഡിവിഷന്റെ ഡിവിഷണല് തലത്തിലുള്ള ‘തപാല് അദാലത്ത്’ 08.09.2023 ന് 11.00 മണിക്ക് വീഡിയോ കോൺഫറൻസിംഗിലൂടെ നടത്തും.
തപാൽ ഇടപാടുകാരുടെ പരാതികൾ അദാലത്തിൽ പരിഗണിക്കും. പോസ്റ്റു ചെയ്ത തീയതിയും സമയവും, അയച്ചയാളുടെയും വിലാസക്കാരന്റെയും പൂർണ്ണ വിലാസം, eMO/VP/രജിസ്റ്റർ ചെയ്ത അല്ലെങ്കിൽ ഇൻഷ്വർ ചെയ്ത/സ്പീഡ് പോസ്റ്റ് ലേഖനങ്ങൾക്കായി ബുക്കിംഗ് ചെയ്ത തീയതിയും ഓഫീസും ഉള്ള രജിസ്ട്രേഷൻ രസീത് നമ്പർ തുടങ്ങിയ പൂർണ്ണ വിവരങ്ങളും അടങ്ങിയിരിക്കണം. സേവിംഗ്സ് സ്കീമുകൾ അല്ലെങ്കിൽ തപാൽ ലൈഫ് ഇൻഷുറൻസ് അല്ലെങ്കിൽ ഗ്രാമീണ തപാൽ ലൈഫ് ഇൻഷുറൻസ് എന്നിവയെ കുറിച്ചുള്ള പരാതിയാണെങ്കിൽ, പരാതിയിൽ അക്കൗണ്ട് നമ്പർ, നിക്ഷേപകന്റെ പേര്, മുഴുവൻ വിലാസം, പോസ്റ്റ് ഓഫീസിന്റെ പേര്, ലഭ്യമാണെങ്കിൽ തപാൽ വകുപ്പിന്റെ ഏതെങ്കിലും റഫറൻസ് എന്നിവ അടങ്ങിയിരിക്കണം. മുൻ തപാൽ അദാലത്തുകളിൽ തീർപ്പാക്കിയ കേസുകൾ പരിഗണിക്കില്ല.
ഈ സൗകര്യം പ്രയോജനപ്പെടുത്താൻ ആഗ്രഹിക്കുന്നവർ തങ്ങളുടെ പരാതികൾ "DAK ADALAT" എന്ന് എഴുതിയ കവറുകളിൽ "സീനിയർ സൂപ്രണ്ട് ഓഫ് പോസ്റ്റ് ഓഫീസ്സ്, എറണാകുളം ഡിവിഷൻ, കൊച്ചി - 682011" എന്ന വിലാസത്തിൽ അയയ്ക്കുകയോ അല്ലെങ്കിൽ sspekmdn.keralapost[at]gmail[dot]com എന്ന ഇ-മെയിൽ വിലാസത്തിലോ അയയ്ക്കുക.
പരാതികൾ ലഭിക്കേണ്ട അവസാന തീയതി 05.09.2023 ആണ്. അപേക്ഷയിൽ മൊബൈൽ നമ്പറും ഇ-മെയിൽ ഐഡിയും നിർബന്ധമായും രേഖപ്പെടുത്തിയിരിക്കണം.
പ്രത്യേക സേവനങ്ങളും ഫീച്ചറുകളും
ഗുജറാത്തിലെ നവസാരി കാർഷിക സർവകലാശാലയുമായി റബ്ബർ ബോർഡ് ധാരണാപത്രം ഒപ്പുവച്ചു
(കൊച്ചി : ജൂലൈ 08, 2022
ദക്ഷിണ ഗുജറാത്ത് മേഖലയിൽ റബ്ബർ കൃഷി ചെയ്യുന്നതിനുള്ള സാധ്യതകൾ വിലയിരുത്തുന്നതിനായി 2022 ജൂലൈ 5-ന് റബ്ബർ ബോർഡും നവസാരി അഗ്രികൾച്ചറൽ യൂണിവേഴ്സിറ്റിയും തമ്മിൽ ധാരണാപത്രം ഒപ്പുവച്ചു. സർവ്വകലാശാലയുടെ പെരിയ ഫാമിൽ ഒരു ഹെക്ടർ റബ്ബർ തോട്ടം സ്ഥാപിക്കുകയും മേഖലയിലെ വിവിധ കാർഷിക-കാലാവസ്ഥാ സാഹചര്യങ്ങൾ വിലയിരുത്തുന്നതിനായി സർവകലാശാലയുടെ 13 ഗവേഷണ ഫാമുകളിൽ പരീക്ഷണങ്ങൾ ആരംഭിക്കുകയും ചെയ്യും. ഇതിന്റെ ഭാഗമായി പെരിയ ഫാമിൽ നടീൽ പ്രവർത്തനം ആരംഭിക്കുകയും ചെയ്തു .
റബ്ബർ ബോർഡ് ഡയറക്ടർ  ഡോ. ജെസ്സി എം.ഡി., ഗുജറാത്തിലെ നവസാരി കാർഷിക സർവകലാശാല  റിസർച്ച് ഡയറക്ടർ ഡോ.ടി.ആർ. അഹ്ലാവത് എന്നിവർ ചേർന്നാണ് ധാരണാപത്രം ഒപ്പു വെച്ചത് .റബ്ബർ ബോർഡ് എക്സിക്യൂട്ടീവ് ഡയറക്ടർ ഡോ. കെ.എൻ.രാഘവൻ, നവസാരി കാർഷിക സർവകലാശാല വൈസ് ചാൻസലർ ഡോ. ഇസഡ്.പി.പട്ടേൽ എന്നിവർ സന്നിഹിതരായിരുന്നു
കേന്ദ്ര വാണിജ്യ മന്ത്രാലയത്തിന് കീഴിലുള്ള റബ്ബർ ബോർഡ്, പ്രകൃതിദത്ത റബ്ബറിൽ ഇന്ത്യയെ സ്വാശ്രയമാക്കുന്നതിന് റബ്ബറിന്റെ ഉത്പാദനം വർദ്ധിപ്പിക്കുന്നതിനായി രാജ്യത്ത് പ്രകൃതിദത്ത റബ്ബറിന്റെ കൃഷി വിസ്തൃതി വർധിപ്പിക്കാനുള്ള തീവ്രശ്രമത്തിലാണ്. പ്രകൃതിദത്ത റബ്ബർ  ദേശീയ വീക്ഷണകോണിൽ നിന്ന് തന്ത്രപരമായ പ്രാധാന്യമുള്ള ഒരു നിർണായക വ്യാവസായിക അസംസ്കൃത വസ്തുവാണ്. ആഗോളതലത്തിൽ പ്രകൃതിദത്ത റബ്ബറിന്റെ ഏറ്റവും വലിയ രണ്ടാമത്തെ ഉപഭോക്താവാണ് ഇന്ത്യ, നിലവിൽ പ്രതിവർഷം ഏകദേശം 1.2 ദശലക്ഷം ടൺ ഉപഭോഗമുണ്ട്, ഇത് ഇനിയും വർദ്ധിക്കുമെന്ന് പ്രതീക്ഷിക്കുന്നു. ഓട്ടോമോട്ടീവ് ടയർ മാനുഫാക്ചറേഴ്സ് അസോസിയേഷന്റെ  സാമ്പത്തിക സഹായത്തോടെ വടക്കുകിഴക്കൻ സംസ്ഥാനങ്ങളിൽ 5 വർഷത്തിനുള്ളിൽ 2 ലക്ഷം ഹെക്ടറിൽ റബ്ബർ നട്ടുപിടിപ്പിക്കുന്നതിനുള്ള പ്രത്യേക പദ്ധതി 'എൻ ഇ മിത്ര'നടന്നു വരുന്നു . 2021-ൽ ഈ മേഖലയിൽ നടീൽ ആരംഭിച്ചു. രാജ്യത്തിന്റെ വിവിധ ഭാഗങ്ങളിലായി 5 ലക്ഷം ഹെക്ടറിൽ റബ്ബർ തോട്ടങ്ങൾ വ്യാപിപ്പിക്കാനുള്ള ശ്രമവും നടക്കുന്നുണ്ട്.